Os propietarios de terreos afectados pola senda entre Coirados e Pardavila, convocados para o 27 de febreiro - Pontevedra Viva\nA veciñanza de Pardavila limpando as cunetas (arquivo)\nLuns 30 de Decembro, 2019 ás 16:58 do Luns 30 de Decembro, 2019\nO Boletín Oficial da provincia de Pontevedra publicaba este luns a convocatoria na que se cita ás persoas propietarias de terreos necesarios para executar o itinerario peonil e ciclista que se realizará ao longo de dous quilómetros na estrada autonómica PO-313, entre Coirados e Pardavila, no municipio de Marín.\nA cita será o 27 de febreiro no Concello de Marín, entre as 10.00 e as 13.45 horas, para o levantamento das actas previas á ocupación destes terreos, dentro dunha obra que se inclúe no Plan de Sendas de Galicia para a comarca do Morrazo. Esta iniciativa ascende a 720.000 euros.\nNas vindeiras semanas vai publicarse a licitación das obras que se desenvolverán na marxe esquerda da estrada PO-313 pertencente á Xunta que vai desde a vila ata as beirarrúas de Pardavila, tras a conexión coa Variante de Marín.\nCrearase, entre outras propostas, unha senda en formigón coloreada de 1,8 metros de ancho medio, aproveitando algunha das beirarrúas existentes. Segundo a Xunta esta actuación pretende aumentar a seguridade das persoas residentes na zona durante os seus desprazamentos diarios e promover unha mobilidade máis sustentable en todo este tramo.\nVía libre para a expropiación de 19 fincas afectadas polo novo itinerario peonil da PO-313\nA Xunta aproba a construción dunha senda peonil e ciclista en Marín entre Coirados e Pardavila


Efe 31 julio 2021 04:38 h.\nMiriam Casillas, Anna Godoy, Fernando Alarza e Mario Mola pecharon o top ten dunha carreira na que Gran Bretaña se colgou o ouro\nCun equipo formado por Jessica Learmonth, Jonathan Brownlee, Georgia Taylor-Brown e Alex Yee, Gran Bretaña, conseguiu este sábado o primeiro ouro olímpico da historia en substitucións mixtas de tríatlon, disciplina que se estreaba nos Xogos de Tokio.\nO cuarteto británico venceu cun tempo de 1.23.41 horas, seguido de Estados Unidos, a 14 segundos, e de Francia, a campioa mundial, que entrou terceira a 23 segundos.\nEspaña, con Fernando Alarza, Miriam Casillas, Anna Godoy e Mario Mola como último relevista, entrou décima, a 2.50 minutos do vencedor.\nOs relevos mixtos de tríatlon, que debutaban no programa olímpico, disputáronse por equipos formados por dúas mulleres e dous homes, cada un dos cales tiña que percorrer a distancia súper esprint das tres disciplinas: 300 metros de natación, 6,8 quilómetros en bicicleta e carreira a pé de 2 quilómetros.\nOs triatletas tiveron que madrugar para estar ás 7.30 no punto de saída de Odaiba Bay.\nA natación da primeira posta formou un cuarteto con Jessica Learmonth (Gran Bretaña), Katie Zeferes (Estados Unidos), Maya Kingma (Países Baixos) e Laura Lindemann (Alemaña), que se consolidou na bici.\nA carreira pedestre deixou arriba un man a man entre Learmonth e Zeferes.\nO cuarteto dianteiro, agora con Jonathan Brownlee (GBR), Kevin McDowell (USA), Marco Van der Stel (HOL) e Jonas Schombureg (GER), mantívose unido na primeira posta masculina ata que o británico gañou uns metros na carreira de peche. Entregou con strong<> 9 segundos sobre McDowell e 22 sobre o holandés e o xermano.\nAs posicións non cambiaron na terceira posta. Gran Bretaña seguía líder con Xeorxia Taylor-Brown (prata individual), seguida, a 21 segundos, da estadounidense Taylor Knibb, que marchaba en solitario no segmento ciclista, perseguida por un cuarteto con Países Baixos, Alemaña, Bélxica e Francia, aínda que esta última, con Cassandre Beaugramd, destacouse ao final da posta para situarse terceira en solitario.\nO título xogáronllo o británico Alex Yee, subcampión olímpico individual, o estadounidense Morgan Pearson e o francés Vincent Luís, que entraron en meta por esa orde.\nO relevo mixto español de tríatlon finaliza décimo no debut...


Máis de 5.200 persoas visitaron Etiqueta Negra - etiquetanegragourmet.com\nEtiqueta Negra. Gourmet Galego e Innovación Inspiradora pecha a súa primeira edición cun total de 5.183 visitas. A feira de exaltación dos produtos gourmet galegos contou, ademais, coa participación de 52 expositores e a realización de 315 encontros de negocio, entre os que cómpre destacar a visita dunha delegación de empresarios de Hong Kong grazas aos contactos establecidos entre o Concello de Pontevedra e a Asian-Spain Association Cultural Exchange.\nXunto á exposición comercial, a feira acolleu un completo programa de actividades paralelas que gozou dunha grande aceptación por parte dos visitantes. Así, no Anfiteatro Mahou desenvolvéronse demostracións de cociña en vivo a cargo de prestixiosos chefs como Pepe Solla, Iñaki Bretal, Dolores Valcárcel (La Abuela Lolita, do Canal Cocina), Nacho Tierno e Diego López, ou unha interesante mesa redonda sobre comunicación e gastronomía que contou coa participación, entre outros expertos, de Xosé Cannas, chef do restaurante Pepe Vieira. A Zona de Catas rexistrou, asimesmo, unha intensa ocupación nas 30 actividades desenvolvidas, entre as que destacan o showcooking de elaboracións de lapa, camelia e pan maridado a cargo do CIFP Carlos Oroza (baseado no seu proxecto de innovación sobre novos usos culinarios), ou a cata comentada de viños realizada polo enólogo, viticultor de Envínate e campión mundial de cata a cegas 2015, Alfonso Torrente Solana, na que un caldo portugués, un alemán e un borgoña se mediron cos nosos Rías Baixas. Moi concorrida estivo tamén a tetería da Deputación de Pontevedra que, a través da Estación Fitopatolóxica de Areeiro, desenvolveu cinco obradoiros para dar a coñecer as posibilidades produtivas e de mercado do té galego. Este cultivo prepárase exclusivamente a partir de follas novas e gromos secos dun arbusto perenne da especie Camellia sinensis.\nA organización mostrouse moi satisfeita non só polo éxito de público, senón tamén pola resposta transmitida polos expositores e profesionais da gastronomía e da restauración ao respecto da súa experiencia na feira. En total foron 168 os profesionais acreditados, entre os que se inclúen 49 tendas gourmet de Galicia e 16 distribuidores de alimentación. “Pechamos esta primeira edición de Etiqueta Negra coa satisfacción de contar co apoio dos visitantes, así como o dos profesionais do sector e dos expositores, moitos dos cales nos expresaron xa a súa intención de participar nunha segunda edición. Sabemos que hai cousas por mellorar, por iso agradecemos moito as críticas construtivas e as suxestións recibidas. Etiqueta Negra aspira a converterse nun dos eventos gastronómicos máis destacados do país, por iso en cada edición debe continuar aumentando, mellorando e innovando”, afirma Anabel Gulías, concelleira de Promoción da Cidade de Pontevedra. Promovida polo Concello de Pontevedra e baixo o patrocinio da Deputación de Pontevedra e de Mahou, na aposta da cervexeira pola promoción da gastronomía desde o punto de vista creativo e innovador, e con Mafari e a Mancomunidade do Salnés como patrocinadores de actividades, esta primeira edición contou ademais coa colaboración de Tawi, Froiz, Gráficas Anduriña, Martínez Blanco Vestiario Profesional, o CIFP Carlos Oroza e Gadis. Tras os traballos de montaxe, e un breve paréntese de descanso, a organización empezará xa a preparar a cita do ano que vén.


Os fogares galegos con menores en idade escolar, os que máis contratan internet – EnComún\nA presenza de internet nos fogares galegos increméntase coa presenza de menores en idade escolar, segundo datos do OSIMGA. (Foto: Shutterstock).\nO 97,5% dos fogares galegos con menores de entre 3 e 16 anos teñen contratado internet, o que supón unha diferencia de máis de 17 puntos respecto das unidades familiares que non contan con membros nesta banda de idade. Os datos proceden do estudo “A Mocidade e as TIC- edición 2018”, publicado a comezos de novembro polo Observatorio da Sociedade da Información e a Modernización de Galicia (OSIMGA), dependente da Axencia para a Modernización Tecnolóxica de Galicia (AMTEGA).\nA contratación de internet medra máis no grupo de familias con residentes estudantes maiores de 16 anos, ata chegar ao 98,9%. O estudo do OSIMGA explica este dato pola incidencia de internet no periodo escolar e universitario. Os fogares con escolares sen internet non contratan o servizo polos custos de equipamento e conexión.\nOutra das conclusións do estudo é que a convivencia con menores en idade escolar obrigatoria é un “factor potenciador” do uso das TIC nos fogares. De feito, este grupo supera en 23,9 puntos porcentuais aos datos que ofrecen os maiores de 35 anos. As familias sen menores escolares e sen internet non teñen o servizo por falta de utilidade ou interese.\nEn canto ao uso de internet, é moi superior en idades máis novas. Nos tres últimos meses, navegou por internet un 98,3% en mozos de 16 a 34 anos, fronte ao 77,2% dos maiores de 35. Estas diferenzas continúan no uso de internet para relacionarse coas administracións.\nSobre o uso das TIC, os mozos compran máis por internet que os maiores de 35 anos, cunha porcentaxe do 52,9%, dato que baixa á metade para os usuarios entre 35 e 74 anos. •\nNoticia Anterior Previous post: Avances na guía que prepara a Xunta para combatir o radón\nSiguiente Noticia Next post: Acordo entre Deputación e maderistas para limpar de árbores 1.000 quilómetros de estradas de montaña\n• A Xunta licitou varias obras de rehabilitación en Monforte, O Saviñao\nArrancan en Brollón os Concertos na Terceira Fase para apoiar a hostalería e a cultura\nEstes concertos de balde serán nos bares, na hora do vermú dos\nOs museos da Rede Provincial seguirán potenciando as actividades virtuais A Rede


Illa Malveira grande (Cortegada)\nO cruceiro de Illa Malveira Grande é o primeiro do vía crucis, o máis metido no mar.\nO Cristo crucificado foi colocado mirando á terra e a Virxe dirixe a súa mirada ao outro lado da ría, a Ribeira e Aguiño. O fuste é octogonal na súa parte superior e cadrada na inferior. Fáltalle a figura do Apóstolo que no seu día tivo adosado.\nFonte: Guía de Cruceiros Xacobeos en el camino del Mar de Arousa y Ulla. Fundación Ruta Xocobea do Mar de Arousa e Ulla\nFonte:Fonte: Guía de Cruceiros Xacobeos en el camino del Mar de Arousa y Ulla. Fundación Ruta Xocobea do Mar de Arousa e Ulla.\nA base do cruceiro aséntase no terreo onde se ve exposto aos movementos do mar.\nO fuste de dous corpos, cuadrangular o primeiro e octogonal o máis alto, ten unha imaxe do Apóstolo Santiago a media altura sobresaíndo del. Neste caso Cristo mira á Serra do Barbanza, mentras a Virxe co neno, no lado oposto faino cara a Carril.\nFonte: Fonte: Guía de Cruceiros Xacobeos en el camino del Mar de Arousa y Ulla. Fundación Ruta Xocobea do Mar de Arousa e Ulla.\nFonte: Guía de Cruceiros Xacobeos en el camino del Mar de Arousa y Ulla. Fundación Ruta Xocobea do Mar de Arousa e Ulla.\nO Salgueiral (Vilagarcía)\nA base é sinxela, o fuste octogonal dividido en dous tramos desiguais e cunha figura que representa ao Apóstolo sobresaíndo del e mirando cara ao mar, mentras que a Virxe mira cara a terra firme.\nFonte:Guía de Cruceiros Xacobeos en el camino del Mar de Arousa y Ulla. Fundación Ruta Xocobea do Mar de Arousa e Ulla.\nO Campanario (Vilagarcía)\nMorfoxicamente é idéntico ao cruceiro O Salgueiral.\nFalamos dunha base cadrada, sinxela, da que sae un fuste con dous corpos e octogonal cunha estatua do Apóstolo Santiago colgando que mira cara ao río como mira tamén Cristo crucificado, mentres que a Virxe mira cara ao lado contrario. Tanto o Cristo como a Virxen atópanse sobre un capitel ornamentado onde destaca a vieira de Santiago Apóstolo .\nPunta Grandoiro (Vilagarcía)\nMorfoloxicamente é moi parecido aos anteriores.\nA base é cadrada carente de ornamentación de onde sae o fuste octogonal dividido en dúas partes. O capitel ornamentado (mostrando a cruz de Santiago), onde o Cristo mira cara a ría, mentres que, a Virxe mira cara terra firme.\nPunta Patiño (Rianxo)\nPunta Patiño divide o que é a ría e o río Ulla.\nConxunto de tres cruceiros: o cruceiro da esquerda non se atopa en liña cos outros dous, se non que mira a cara eles.\nOs dos extremos son máis pequenos e sinxelos. O do centro segue o patrón: base sinxela, fuste en dúas partes (rectangular a primeira, octogonal a segunda), capitel decorado, Cristo crucificado mirando ao mar e Virxe que fai o mesmo pero coa terra ante os seus ollos.\nCruceiro do Outeiriño(Catoira)\nDe base atopamos unha pedra pequena que sobresae uns centímetros do mar.\nXesús atópase na cruz mirando cara ao Barbanza, sua nai, a Virxe mira cara a Catoira. O resto do corpo do cruceiro é igual aos anteriores, coa única diferenza que non atopamos ningunha figura do Apóstolo Santiago adosada ao fuste.\nIllota Telleiras (Catoira)\nA base é máis baixa que a doutros cruceiros, e atópase decorada con formas curvilíneas, ademais con símbolos e ósos relacionados coa morte.\nO fuste ten duas partes diferenciadas, pero a base cadrada presenta unha mínima altura, dando a impresión de que todo é octogonal dando unha maior sensación de lixeireza .Na parte que mira a Catoira atópase a figura do Apóstolo. Na parte de arriba atopámonos un doble capitel, o primero é cadrado e ornamentado, mentres que, o segundo é un octógono puro e limpo, máis ancho que o fuste. Na cruz, por un lado, temos a virxe co neno en brazos mirando cara a costa de Rianxo, mentras que, o seu fillo crucificado mira cara a Catoira.\nInsua do Rato(Catoira)\nModelo de base alta, sólida , austera e alta.\nSobre ela o fuste, dividido en dous tramos , o primeiro cuadrangular e o segundo octagonal. Despois, atraendo a atención, o capitel, con formas oblongas resaltando as catro cruces de Santiago. Na cruz, a Virxe mirando cara as Torres do Oeste e o fillo mirando cara a ribseira pontevedresa.\nO Texar (Valga)\nEncóntrase en terra firme, é un dos máis visitados xa que pola parte de atrás discorre un longo e cómodo paseo.\nDesde o punto de vista morfolóxico ofrece a típica base cadrada alta e sólida, un fuste con dous tramos (cuadrangular tamen e octogonal) coa figura de Santiago no primeiro. E, arriba, o Fillo cara as augas do Ulla e a Nai contemplando como as persoas pasan polo paseo.\nCruceiro Cordeiro (Cordeiro)\nA Virxe cun trazo neorrománico e rostro inexpresivo na cara e o Cristo coas pernas moi encollidas.\nA base é cadrada, alta, sólida e sen ornamentación algunha. O fuste presenta os dous clásicos tramos, pero o primeiro, o cuadrangular,de moi escasa altura, deixando o resto ao deseño enoctógono.\nA singularidade: o fuste volve converterse en cuadrangular, pero con moi escasa altura, e sostén un dobre capitel formado igualmente, moi estreito.\nPraza dos Valeiros (Pontecesures)\nIntegrado na paisaxe urbana, é un exemplar especial para toda a veciñanza.\nEstá composto por un fuste, e presenta unha ornamentación vexetal que evita así as esquinas con arestas e deixa un espazo entre folla e folla ocupado a cuncha de vieira. Encima, a cruz con deseño octogonal e remates cadrados, con fendas que lle dan un aire grácil e livián.\nMoitas formas curvas na Nai, coa cabeza suavemente ergueita mirando ao ceo. Abaixo non hai base porque non puido ser rescatada do lodo, senón unha pedra de gran tamaño que pon un contrapunto natural ao traballo humano.\nO fuste é octogonal na súa parte superior, ten deseño cadrado na inferior. A media altura, a estatua do Apóstolo Santiago rompe en concerto de liñas rectas que converxen cara ao ceo.\nCruceiro de Pontecesures (Pontecesures)\nO capitel ten unha forma orixinal.\nCon forma de voluta e con unha concha de vieira como toda decoración, que se abre para modificar unha peana na que non hai nin Nai nin Fillo, senón que que un Santiago peregrino nun tamaño demasiado grande con relación ao resto, rompendo o sentido da proporción co fin de chamar a atención.\nCruceiro de Rianxo (Rianxo)\nO cruceiro consta dunha base de tres escalóns de distinto lado, de modo que converxen nun fuste complexo, de base e final cadrados pero de corte octogonal ao longo do seu recorrido.\nAbaixo sinxelos ornamentos como peixes, e na parte superior cunchas de vieiras. Trátase dun cruceiro de capela ou Loreto.\nTen un Santiago Apóstolo adosado sobre unha barca mirando ao mar. Sobre o fuste vai unha hornacina moi decorada, con motivos mariñeiros e na súa parte inferior destacan un polbo e unha estrela de mar, que fan compañía aos anxos.\nO frontal de dita hornacina tamén resalta pola súa ornamentación que lembra algúns elementos do románico, mentres que un relevo embelece a parte posterior. No interior, a Virxe sostida por anxos que á súa vez ocupan un castelo. Na parte superior mirando a terra un Cristo cravado na cruz.\nCruceiro de Cabo de Cruz (Boiro)\nO fuste anchéase para deixar paso á capela decorada, que ten un Cristo crucificado encima que mira á boca da ría.\nTen unha triple base da que arranca un fuste octoganal coa decoración no seu principio (destacan os mexillóns) e no seu punto final (conchas de vieira), onde adopta forma cuadrangular. Mirando á terra e sobresaínte do fuste, un Santiago peregrino.\nCruceiro da Pobra do Caramiñal (Pobra do Caramiñal)\nDa base de tres niveis parte o fuste octogonal sutilmente decorado. Tanto no principio como no final: elementos mariñeiros na súa parte inferior e cunchas de vieira na parte superior.\nTodo isto da paso á capela e coroándoa, un Cristo na cruz que dá a espalda á ría. Quen si ten postos os ollos na ría é a figura de Santiago Apóstolo, situado no fuste. E outro elemento curioso máis: ó lado desta figura o artista deixou os rasgos dun peixe como símbolo da riqueza destas augas.\nNa parte de atrás da capela un relevo ocupa todo o espazo e representa a barca de pedra que trasladou o corpo do apóstolo dende Terra Santa ata Padrón.\nCruceiro de Ribeira (Ribeira)\nÉ o cruceiro máis cercano á boca da ría de Arousa, situado no parque de Pedra Pateira.\nObra de escasa altura, e tras a base con tres escalóns ven o fuste octogonal. A capela alberga a virxe co neno en brazos.\nNo máis alto, e mirando ao mar como súa Nai, un Cristo crucificado coa cabeza moi caída. Como elemento que chama a atención, nunha das diagonais traseiras do fuste sobresae unha imaxe do Apóstolo Santiago caracterizado como peregrino a Compostela.


Minifundio laboral - 04.05.2010\nO complexo mundo laboral de hoxe ofrece outras continxencias que proclama o abandono das vellas fórmulas reivindicativas e de acción directa. Fixando todo no diálogo da dirixencia ou no cumio de expertos que lles aterroriza frear certas violencias que os empresarios sosteñen na súa relación cos laborais. Os dirixentes acomodados domesticando a plebe; fomentando reconciliación entre dúas clases ben opostas, entre os que xeran riqueza e os que se apoderan da plusvalía. Pode que isto pareza un discurso fácil e xa superado, mais a loita de clases está aí ben viva, con toda esa exposición de contradicións que se dan nas relacións do mundo laboral, comezando polos salarios de miseria e continuando pola inseguridade dun posto de traballo que garanta un salario digno. Os salarios de miseria están en función do exceso de horas de traballo: alienación perversa que os burócratas sindicais ollan para outro lado e os que a sofren aceptan esta humillación inmisericorde. A cadea de alienación e castración proletaria está servida desde as mesmas esferas dos que se unxen dirixentes sindicais que, por outra banda, claudicaron ideoloxicamente ante unha patronal que sabe manipular a cenoria ante tanta asneira.\nO capitalismo da globalización actual optou por uns medios capaces de desarmar as accións máis usuais do proletario clásico e liquidar as poucas armas con que este contaba, como eran as folgas sectoriais ampliadas pola solidariedade doutros gremios; as barricadas como resposta ás agresividades patronais foron sucumbindo pola tolerancia e pola admisión desa ideoloxía reducionista e concentrada no diálogo entre o lobo e o cordeiro. Neste formato de convivencia foise dixerindo un desfase non só na loita de clases senón na conciencia de clases. E esa regresión a unha mentalidade servil, por parte dun proletariado combativo e moi puntual no escenario das contradicións de clase, nas sociedades industriais de Europa, débese ás falsas prebendas que o capital foi introducindo nas diversas categorías estruturais do mundo obreiro. Creando subprodutos de clase e dando migallas para manter aos outros na mais terríbel opresión de clase.\nTodo isto foi sustentado por unha ideoloxía liberal e socialdemócrata de rancio corte burgués, introducida nas estruturas e capacidades máis sensíbeis da ideoloxía proletaria. A aceptación dun revisionismo ideolóxico converteu a clase obreira nese subproduto de produción, submisa e acondicionada a un consumismo egoísta capaz de alterar a súa realidade como clase e facerlle crer que este é o mundo posíbel de igualdade entre clases.\nCando chegan catástrofes de identidade capitalista, como son as producidas polos ciclos de crises económicas, ou crises de superprodución, como Karl Marx as denominou, liberais e socialdemócratas, en santa alianza, afánanse por buscar solucións para salvar aos que provocaron esa crise. E para eliminar as crises hai que eliminar as estruturas dun capitalismo salvaxe que nos seus momentos de regresión concorre ao diñeiro público que os Estados non vacilan en darlles osíxeno. Así que esas crises producidas polo sistema capitalista vén pagalas directamente a clase traballadora no seu conxunto e, a máis, padéceas na perda de postos de traballo, na vulneración de dereitos laborais e de atoparse censurado nunha caverna que moitas aceptan como refuxio natural para, quizais, autoculparse de algo que non cometeu.\nNesta dirección de disxuntivas, sen que os burócratas sociais que desasisten o máis elemental de tanta miseria servida polo sistema, non son capaces de reorientar a situación e regresar aos principios dunha ideoloxía de clases. Nesta situación, o minifundio laboral continuará progresando en súa autodestrución.


Asemblea Nacionalista de Sober: noviembre 2012\nRegulamento de uso da Casa da Cultura [pleno ordinario - novembro 2012]\nNo pleno de novembro de 2012 aprobouse un regulamento de réxime interno para o funcionamento do centro sociocultural, unha vella demanda do nacionalismo en Sober.\nO regulamento foi aprobado por unanimidade pola corporación municipal.\n"O Centro Sociocultural constitúe a sede fixa dos servizos municipais de cultura, tales como a biblioteca pública municipal, oficina municipal de información xuvenil, servizos sociais municipais, e escola municipal de música (e auditorio). A maiores, nas restantes salas e dependencias poderanse desenvolver actividades culturais de todo tipo, como conferencias, proxeccións, escenificacións, cursos e ensino, certames literarios e artísticos, concursos e exposicións, así como calquera outra que potencie a creatividade dos veciños. Para que así sexa terán que ser aprobadas e autorizadas polo órgano municipal competente.\nAdemais, o Centro Sociocultural poderá servir de domicilio para aquelas asociacións do Concello que o soliciten. Todas elas disporán dunha taquilla e un buzón na aula de servizos múltiples.\nPara a utilización por parte de calquera persoa individual ou xurídica de algunha das dependencias do Centro será necesario o permiso da Alcaldía ou concelleiro- delegado. Será obrigatorio solicitalo por escrito ou por medio dun impreso que será facilitado nas dependencias do Concello, cunha antelación mínima de 48 horas. No formulario debe desenvolverse a actividade que se pretende levar a cabo cunha breve explicación dos contidos e fins que se perseguen, así como o tempo de utilización e demais pormenores. No caso de utilización do auditorio municipal para ensaios, pediranse as chaves no Concello, e serán devoltas ao seu termo ou ao día seguinte se as oficinas municipais estivesen pechadas.\nAs dependencias que alberga o Centro Sociocultural suxeitaranse ao seguinte horario:\n- Servizos Sociais: 8:30 -15:00 horas (días laborais).\n- Biblioteca municipal: 11:00 a 13:00 e de 16:00 a 20:00 horas de setembro a xuño; de 9:00 a 14:00 horas en período estival, e permanecerá pechada durante o mes de vacacións da persoa encargada desta.\n- Escola de Música: mércores tarde e sábados de mañá (se ben en función do horario do profesorado o día pode variar)."\nAdemais, aprobouse un regulamento para o préstamo bibliotecario.\n"No caso concreto da Biblioteca, o regulamento tamén se ocupa do préstamo a domicilio, de carácter gratuíto. Así, os lectores deberán proverse da tarxeta de préstamo, cuxa expedición se fará efectiva coa entrega de dúas fotografías e a presentación de carné de identidade. No caso de existir deterioración dos libros ou a perda destes obrigarase o beneficiario do préstamo ao pagamento dunha multa que poderá chegar a ser equivalente ao dobre do valor actual dos libros prestados."\nEtiquetas: no concello, regulamento casa da cultura\nXuntanza de Anova Sober: 18-11-2012.\nO domingo, 18 de novembro temos xuntanza (e xantar) no Ventorrillo, para avaliar o resultado das eleccións, continuar na organización de Anova, preparar a folga xeral e o traballo municipal e ter un pouco de festa. Tempo había que as xentes nacionalistas de Sober non argallábamos unha paparota, que aínda habendo ben cousas polas que estar na loita tamén cómpre desfrutar de boa comida e mellor compaña.\nSerá o domingo, 18 de novembro, no Ventorrillo, en Neiras, ás 14 horas.\nMellor confirmade a vosa asistencia (nacionalistasober@gmail.com).


Goretti Sanmartín comprométese a traballar por un concello referente “en políticas ambientais, feministas e de accesibilidade” - Novas - BNG de Santiago de Compostela - BNG - Bloque Nacionalista Galego\nGoretti Sanmartín, na cea do BNG\nArredor de 500 persoas asisten ao acto que marca o inicio do proxecto nacionalista para Santiago de Compostela que encabeza Goretti Sanmartín\nbngsantiago 01 dec 2018 ás 02:59\nacto Goretti Sanmartín\nSantiago de Compostela, 30 de novembro de 2018.- Goretti Sanmartín Rei, portavoz municipal e candidata do BNG á Alcaldía de Santiago de Compostela, avanzou durante un acto-cea con arredor de 500 persoas que traballará para conseguir un concello “para as persoas, ecolóxico e feminista; unha cidade segura para as mulleres e diversa nas formas de estar, de amar e de pensar”.\nAcompañada de concelleiras e concelleiros que a precederon na Corporación municipal, presentouse como “unha feminista convencida de que este é o tempo das mulleres, que temos moito que dicir e facer”, sinalou. “Por iso o Bloque aposta polas mulleres, na portavocía, nos parlamentos, nas candidaturas, porque sabe que a diferenza entre a realidade e o soño está na acción”. Referiuse tamén á mocidade, que terá “unha presenza fundamental” na candidatura, “porque acreditamos na súa enerxía, no seu compromiso, na súa capacidade e na súa ilusión”.\nEn palabras de Ana Pontón, portavoz nacional do BNG, que gravou un vídeo para o evento por se atopar coa colectividade galega en Uruguai, Goretti Sanmartín é unha persoa “honesta, traballadora, con capacidade de xestión e de traballar en equipo”. Destacou que o BNG ten “un proxecto transformador para Compostela” e “sempre puxo por diante os intereses de Santiago”. Ademais, amosouse convencida de que será “o elemento central do vindeiro Goberno municipal porque ten experiencia, capacidade e persoas formadas para poder facelo”.\nRepresentantes do ámbito da Universidade, do feminismo, do comercio, do tecido asociativo, veciñal, artístico, cultural, sindical e social, ademais de numerosas persoas simpatizantes e cargos institucionais do BNG arrouparon a presentación da candidata. Así, emprazou a acompañar o BNG “para facer realidade a construción dunha Compostela que sexa un referente nas políticas ambientais, feministas, de accesibilidade, que atenda o rural e os barrios, que controle as concesionarias, que planifique, que mellore na axilidade e facilite o noso día a día”.\nNa intervención, desvelou en clave persoal a súa vinculación coa política e lembrou que cando chegou a Santiago de Compostela viña dun instituto “con moita efervescencia”, onde xa se conformara un bo grupo de persoas nacionalistas “fundamentalmente para defender o galego, a causa principal de entrada no nacionalismo naqueles momentos”.\nAvanzou ademais liñas do programa para conseguir “que a cidade vella sexa un lugar para vivir e para traballar”. “Agora o borrador do Plan especial di que debe haber unha Concellaría da Cidade histórica, algo que o BNG xa practicou cando gobernou”, recordou, “porque queremos unha cidade vella do século XXI, con servizos, con ascensores, con centros de día, con fibra óptica, con axilización administrativa para licenzas, para reformas, con comodidades propias deste tempo; un lugar para vivir e para traballar”.\n“Queremos unha Compostela con raíces na nosa identidade, nun rural que é parte substancial de Santiago, nuns barrios que teñen moito patrimonio que ofrecer, para que as persoas turistas sexan viaxeiras e saiban que existe mundo para alén da Catedral, Xoán XXIII, a rúa Nova e a rúa do Vilar; que existe o Castelo da Rocha, a Colexiata de Sar, o Pedroso e o comercio local”, destacou.\n“Queremos un concello que non pode continuar vivir de costas á Universidade, un concello ateigado de música, de teatro, de danza, de arte”, engadiu.\nAdemais, comprometeuse a recuperar o asociacionismo “como ese espazo de participación e democracia, as dos barrios, as do rural, ese rico tecido cultural que é o que mellor coñece o concello e os seus problemas”.


Bases del IV Premio Xornalismo Luís Mera\nV Premio de Xornalismo Luis Mera\nBASES DO V PREMIO DE XORNALISMO LUIS MERA\n1 Poderán concorrer ao certame os xornalistas profesionais e colaboradores habituais que desenvolvan o seu labor de información ou opinión, sobre calquera tema ou xénero, no ámbito xeográfico das comarcas de Ferrol, Eume e Ortegal, cun traballo que fose publicado ou emitido nun medio de comunicación da Comunidade Autónoma Galega.\n2 O Premio está dotado con 1.000 euros, diploma acreditativo e alegoría artística. No caso de recaer o premio en traballos colectivos, a contía repartirase proporcionalmente entre o número de autores do mesmo. O Xurado poderá outorgar accésits, sen dotación económica, entregando aos seus autores pezas artísticas alusivas ao Xornalismo. O importe do Premio estará suxeito ás correspondentes retencións fiscais.\n3 Poderán presentarse ao Premio traballos publicados ou emitidos ao longo do ano 2018. Non se admitirán traballos publicados ou emitidos fóra dese período. Só se aceptará un traballo por autor ou colectivo de autores.\n4 O prazo de admisión de traballos finaliza o vindeiro 8 de marzo de 2019.\n5 Os exemplares presentaranse de acordo con estas condicións:\n6 Os traballos poderán enviarse por correo electrónico a premioxornalismo@clubdeprensadeferrol.com ou por correo postal ao 5º PREMIO DE XORNALISMO “LUÍS MERA”. CLUB DE PRENSA DE FERROL. Apdo. de Correos 283. 15480 Ferrol.\n7 A presentación e inscrición farase a través da páxina web do Club de Prensa de Ferrol: www.clubdeprensadeferrol.com (pestana): Premio Xornalismo/Inscrición. Unha copia desta inscrición será enviada coa copia do traballo ao enderezo elixido para o envío. Os autores enviarán tamén un breve currículo indicando a súa formación e actividade profesional.\n8 O Xurado estará composto pola presidenta do Club de Prensa (ou persoa na que delegue) e por profesionais do sector da Comunicación de cada unha das áreas obxecto do concurso e estará asistido nas súas deliberacións por un secretario membro do Club de Prensa, con voz e sen voto.\n9 A decisión do Xurado será inapelable. O Premio poderá declararse deserto.\n10 O Premio poderá declararse deserto. O fallo do xurado farase público o sábado 13 de abril de 2019.\n11 O Club de Prensa de Ferrol poderá divulgar os traballos premiados citando o medio de publicación ou emisión orixinal e o nome do/a autor/a.\n12 A presentación a este Premio implica a aceptación polos autores de todas as bases da convocatoria, así como a autoridade do Xurado para resolver continxencias non explícitas nesta normativa.\nFerrol, xaneiro de 2019